google/wiki40b huggingface dataset:
Εορδοί

Οι Κάτοικοι της Εορδαίας

Οι Πελασγοί ήταν ένας από τους Προελληνικούς λαούς, που φαίνεται πως κατοίκησαν στην Εορδαία, κατά το τέλος της Νεολιθικής Εποχής, Ερείπια πελασγικών τειχών όπως και άλλων φρουρίων πιθανότατα της ίδιας εποχής, υπάρχουν στην Εράτειρα ή Ερέτρια. Εικάζεται ότι δεν είναι και τα μόνα. Ιστορικοί θεωρούν ότι στις περιοχές αυτές πολλά τοπωνύμια είναι Πελασγικά ( Άρνισσα, Εορδαία ), και διαβλέπουν Πελασγική εγκατάσταση για πολλά χρόνια.
Σημείωση : Τους προϊστορικούς χρόνους στα βόρεια σύνορα της Εορδαίας κατοικούσαν οι Πελαγόνες (η περιοχή μέχρι σήμερα ονομάζεται Πελαγονία).

Η Προέλευση

Αρχική κοιτίδα των Εορδών θεωρείται η γύρω από τη Βεγορίτιδα χώρα, την οποία εποφθαλμιούσαν οι γείτονες Φρύγες. Η κατοχή της Εορδαίας από τους Φρύγες εικάζεται πως έγινε αμέσως μετά το 1200 π.Χ. και κράτησε ως το μέσα του 9ου π.Χ. αιώνα, Αλλά με την αναχώρηση των τελευταίων στη Μ. Ασία, η Εορδαία συνέχισε να είναι ένα χωριστό και γεμάτο ζωτικότητα και ακμή Βασίλειο.

Μακεδονία

Οι Μακεδονικές παραδόσεις, που αναφέρει ο Ηρόδοτος(7,73) διατήρησαν την ανάμνηση για την παρουσία Φρυγών στη Δυτική και Κεντρική Μακεδονία. Με τη μετανάστευση όμως του κύριου όγκου των Φρυγών, φαίνεται ότι τα υπολείμματα τους έμειναν στην Κ. Μακεδονία, και με τον καιρό εξελληνίστηκαν. Οι κάτοικοι της Μυγδονίας ακόμη στην αρχή του 5ου αιώνα λέγονταν Φρύγες και ξεχωρίζουν απ' τους άλλους λαούς στο στρατό του Αλέξανδρου Α' (Ηρόδοτος 7.185).

Ιστορικά Πρόσωπα

Εορδοί στη καταγωγή φέρονται: ο Γενάρχης της "εν Αιγύπτω" μακεδονικής δυναστείας των Πτολεμαίων, Πτολεμαίος ο Λάγου, επίσης ο και ιδρυτής του Βασιλείου της Αιγύπτου κατά τους Ελληνιστικούς χρόνους ο Πείθων (Πόθων), γιος του Κρατεύα (σωματοφύλακα του Μ. Αλεξάνδρου) και Σατράπης αργότερα της Μηδίας, αλλά και ο Φιλίσκος, σοφός διδάσκαλος μιας των Αθηναϊκών σχολών κατά τη ρωμαϊκή περίοδο επί Αυτοκράτορα Καρακάλλα - γνωστός δια την προς τους συμπολίτες του Εορδαίους δίκη του.

Σήμερα

Στην σημερινή εποχή ως Εορδοί θεωρούνται οι κάτοικοι της επαρχίας Εορδαίας που έχει πρωτεύουσα την πόλη της Πτολεμαΐδας
Στίλβη (Δίσκος)

Ο δίσκος "Στίλβη" κυκλοφόρησε το 1998 από τους Πυξ Λαξ. Είναι ο όγδοος κατά σειρά δίσκος του συγκροτήματος, και θεωρείται η αρτιότερη δισκογραφική δουλειά τους.

Το άλμπουμ είχε τεράστια αποδοχή στο ευρύ εναλλακτικό κοινό και έγινε πλατινένιο.

Λίστα τραγουδιών

1. Υδροχόος

μουσική : Μάνος Ξυδούς

2. Μοναξιά Μου Όλα…
Ζωντανό από το Δίπλα στο Ποτάμι'

λόγια : Φίλιππος Πλιάτσικας, Όλγα Βλαχοπούλου μουσική : Φίλιππος Πλιάτσικας

3. Στα Βαθιά Σου Νερά

λόγια, μουσική : Μπάμπης Στόκας

4. Έπαψες Αγάπη Να Θυμίζεις

λόγια : Φίλιππος Πλιάτσικας, Νίκη Παπαγεωργίου, Όλγα Βλαχοπούλου μουσική : Φίλιππος Πλιάτσικας

5. Φαλτσέτα

λόγια, μουσική : Μάνος Ξυδούς

6. Μια Συνουσία Μυστική

λόγια : Αυγή Κεφαλά, Μπάμπης Στόκας μουσική : Μπάμπης Στόκας, Ανδρέας Τσέκος, Τάκης Βούζας

7. ‘’Senor’’ (Tales Of Yankee Power)

λόγια, μουσική : Bob Dylan προσαρμογή στα ελληνικά : Φίλιππος Πλιάτσικας

8. Φωτιά
Ακουστικό

λόγια, μουσική : Μπάμπης Στόκας

9. Ο έρωτας Κοιμήθηκε Νωρίς

λόγια : Φίλιππος Πλιάτσικας, Μάρω Βαμβουνάκη, Χριστίνα Αγγελοπούλου μουσική : Φίλιππος Πλιάτσικας

10. Ακόμα Τίποτα Δεν Είδες (συμμετέχει ο Σταύρος Λογαρίδης)

λόγια, μουσική : Μάνος Ξυδούς

11. Στίλβη

μουσική : Φίλιππος Πλιάτσικας

12. Σωθήκαν Οι Χαρές

λόγια, μουσική : Μπάμπης Στόκας

13. Λάμια (τραγούδι : Νίκος Γιαννάτος)

λόγια, μουσική : Νίκος Γιαννάτος

14. Κλεμμένη Ομορφιά (παίζουν οι Ντομένικα)

λόγια : Γιάννης Παπαχρήστου, Μάνος Ξυδούς μουσική : Μάνος Ξυδούς

15. Απογοήτευση Του Περαστικού

μουσική : Μπάμπης Στόκας

16. Ίριδα

μουσική : Άλκης Παπαδόπουλος

Πληροφορίες Δίσκου

Επιμέλεια Παραγωγής : Πυξ Λαξ
Συντονισμός Παραγωγής : Μαρία Παρούση
Έτος Έκδοσης : 1998
Πωλήσεις : Πλατινένιος Δίσκος
SEAT Ibiza

Πρεστίζ

Λόγω των Ολυμπιακών Αγώνων που έγιναν στη Βαρκελώνη το 1992, μαζί με το πρώτης γενιάς SEAT Toledo, απέκτησε παγκοσμίως μεγαλύτερη φήμη, αφού αποτέλεσαν τα επίσημα οχήματα της διοργάνωσης.

Ανανεωμένες εκδόσεις

Το Ibiza Mk4 δέχτηκε δυο ανανεώσεις, όπου μια συνέβη το 2012 και η επόμενη το 2015, ώστε να προσαρμοστεί στην αισθητική των νεότερων μοντέλων.
Μαγδεβούργο

Ιστορία

Η πόλη ιδρύθηκε από τον Καρλομάγνο το 805.
Στα νεότερα χρόνια, το 1631, κατά την διάρκεια του Τριακονταετούς Πολέμου (1618-1648), ο στρατηγός Τίλλυ, επικεφαλής των καθολικών, έκαψε την πόλη και σκότωσε τους 40.000 κατοίκους της καθώς η πόλη ήταν κατά τη διάρκεια του πολέμου προπύργιο των προτεσταντών.
Το Μαγδεβούργο κατελήφθη από τους Γάλλους με τον στρατηγό Νέι το 1806. Μετά από τους ναπολεόντειους πολέμους, η Πρωσία ίδρυσε την Πρωσική επαρχία της Σαξονίας, με το Μαγδεβούργο ως πρωτεύουσα, το 1815.
Κατά τη διάρκεια του Δεύτερου Παγκόσμιου Πολέμου, το Μαγδεβούργο (τότε μια πόλη περίπου 340.000 κατοίκων) βομβαρδίζεται το 1945. Μετά την επανένωση των δύο Γερμανιών, το 1990, το Μαγδεβούργο έγινε η πρωτεύουσα του νέου κρατιδίου Σαξονία-Άνχαλτ.
Βομβαρδισμός του Google

Η έκφραση βομβαρδισμός του Google αποτελεί απόδοση της αγγλικής «Google bombing» (ή «Google washer») και περιγράφει μια πρακτική ηλεκτρονικού ακτιβισμού, η οποία αφορά εσκεμμένη απόπειρα να αλλοιωθεί η σειρά ταξινόμησης μιας συγκεκριμένης ιστοσελίδας στα αποτελέσματα που παράγονται από τη μηχανή αναζήτησης Google.

Τεχνική

Η μηχανή αναζήτησης Google χρησιμοποίησε πρώτη έναν συγκεκριμένο αλγόριθμο, με το όνομα PageRank για την αναζήτηση στο Διαδίκτυο. Σύμφωνα με αυτόν, μία ιστοσελίδα θα ταξινομηθεί υψηλότερα αν οι ιστοχώροι που περιλαμβάνουν υπερσυνδέσμους προς αυτή τη σελίδα χρησιμοποιούν όλοι το ίδιο ακριβώς κείμενο-άγκυρα (anchor text).
Το προσδοκώμενο αποτέλεσμα με την χρήση του αλγόριθμου είναι η μεγαλύτερη ακρίβεια στην αναζήτηση των χρηστών του διαδικτύου. Έτσι, η αναζήτηση με βάση τον όρο «βικιπαίδεια» φέρνει ως πρώτο αποτέλεσμα την αρχική σελίδα της Βικιπαίδειας, διότι υπάρχουν χιλιάδες σύνδεσμοι στο Διαδίκτυο με τον όρο «Βικιπαίδεια», που παραπέμπουν στη συγκεκριμένη σελίδα. Έτσι, ο αλγόριθμος, εκτός από πιο ακριβή αναζήτηση μικραίνει και τον χρόνο που χρειάζεται κανείς για να ψάξει κάτι.

Εκμετάλλευση

Η ύπαρξη αυτού του αλγόριθμου δημιούργησε την ιδέα ότι θα μπορούσε κανείς να «οδηγήσει» την αναζήτηση, με βάση έναν όρο προσβλητικό, σε κάποια ιστοσελίδα, το οποίο θέλουμε να «προσβάλουμε». Αυτός ο τρόπος «προσβολής» ονομάστηκε βόμβα Google. Μια βόμβα Google κατασκευάζεται όταν ένα μεγάλο πλήθος ιστοχώρων συνδέουν στη σελίδα αυτή με αυτό τον τρόπο, όχι τυχαία, αλλά με σκοπό να επηρεάσουν τα αποτελέσματα της μηχανής αναζήτησης.
Τα google bombs οργανώνονται ανεπίσημα μεταξύ κατόχων ιστολογιών (blogs) ή άλλων ιστότοπων, με συμφωνία και εθελοντική τοποθέτηση τέτοιων συνδέσμων με το ίδιο κείμενο και προορισμό τον ίδιο ιστότοπο. Συνήθως πραγματοποιούνται είτε ως αστείο, είτε για την διαμαρτυρία ή την προώθηση ενός μηνύματος με κοινωνικό ή πολιτικό περιεχόμενο. Χρησιμοποιούνται επίσης από εμπορικούς ιστοτόπους, συνήθως ενσωματώνοντας τους συνδέσμους σε ιστότοπους τρίτων όπου επιτρέπεται κάποιο είδος καταχώρησης όπως βιβλία επισκεπτών, ή ανοικτά wiki, κάτι που χαρακτηρίζεται ως spam, και για την καταπολέμηση αυτού του φαινομένου, έχουν δημιουργηθεί διάφοροι τρόποι φιλτραρίσματος των καταχωρήσεων ή ακύρωσης των συνδέσμων.
Η Google, από την πλευρά της, προσπαθεί να καταπολεμήσει τέτοιου είδους προσπάθειες. Έτσι, τα αποτελέσματα της αναζήτησης διορθώνονται αμέσως μόλις εντοπιστεί κάποια προσπάθεια εξαπάτησης της μηχανής αναζήτησης. Έτσι, τα παραδείγματα που ακολουθούν έμειναν στο Διαδίκτυο από μία με δύο βδομάδες μέχρι 2 μήνες το μέγιστο.
Καμπαναριό

Τα ψηλότερα καμπαναριά της Ελλάδος

Τα ψηλότερα καμπαναριά της Ελλάδος βρίσκονται: στην Ζάκυνθο στον Ιερό Ναό του Αγίου Διονυσίου, στην Αίγινα στον Ιερό Ναό του Αγίου Νεκταρίου, στην Κατερίνη στον Ιερό Ναό της Αγίας Άννης, και στο Άργος στον Ιερό Ναό του Αγίου Ιωάννη.
Συνθήκη της Γλυκής

Με την ονομασία "Συνθήκη της Γλυκής" φέρεται στη νεότερη ελληνική ιστορία μια ιδιαίτερη συνθήκη που συνομολόγησαν οι Σουλιώτες με τους Τουρκαλβανούς Μπέηδες, περίπου δύο μήνες μετά το ξέσπασμα της Ελληνικής Επανάστασης του 1821 και συγκεκριμένα στις 27 Μαΐου του 1821 στο χωριό Γλυκή Θεσπρωτίας, απ΄ όπου και το όνομά της.
Το περίεργο της συνθήκης αυτής έγκειται τόσο ως προς τον χαρακτήρα της, που άλλοι τη θεώρησαν συνθήκη ανακωχής, άλλοι συνθήκη ειρήνης και άλλοι πιο τολμηρά ως συνθήκη συμμαχίας, όσο και προς το χρόνο που συνομολογήθηκε, όταν πλέον είχε ξεσηκωθεί όλος ο Μοριάς και ακολουθούσε η Ρούμελη.
Αιτία της συνομολόγησης αυτής ήταν τα γεγονότα που συνέβαιναν σε βάρος του Αλή Πασά, από τα σουλτανικά στρατεύματα που έφθαναν στα Ιωάννινα με στόχο την πολιορκία και τη σύλληψή του. Τότε ο Αλή Πασάς ζήτησε τη βοήθεια ακόμα και των Σουλιωτών αναγνωρίζοντας τη ιδιαίτερη πολεμική τους δεινότητα.

Οι Σουλιώτες πράγματι ανταποκρίθηκαν θετικά στο αίτημα του πρώην διώκτη τους και στον κίνδυνο αυτό που διέτρεχε έσπευσαν από τα διάφορα σημεία που είχαν καταφύγει, όπως στη Κέρκυρα, να τον βοηθήσουν. Έτσι κατά το χρονικό διάστημα αυτό επιστρέφοντας οι Σουλιώτες στα πάτρια εδάφη τους συναντήθηκαν στο χωριό Γλυκή με τους διάφορους τότε Τουρκαλβανούς Μπέηδες που είχαν στο μεταξύ εγκατασταθεί στις περιοχές τους, όπου και συνομολόγησαν στις 27 Μαΐου του 1821 μια ανοικτή συνθήκη ανακωχής μετά τηn οποία και έσπευσαν σε βοήθεια του Αλή Πασά προσφέροντας μεγάλες υπηρεσίες, κατά τις δυνατότητές τους.
Η Συνθήκη της Γλυκής υπήρξε ιδιαίτερα σπουδαία κατά τα δρώμενα την εποχή εκείνη αν ληφθεί υπόψη ότι εξ αυτής οι Σουλιώτες, αφενός μεν επέστρεψαν στα εδάφη τους, αφετέρου, εξοπλίστηκαν μ΄ένα πολύ μεγάλο αριθμό όπλων και πολεμοφοδίων που χρησιμοποίησαν στη συνέχεια στους αγώνες τους.
Ράμσι Κάμπελ

Ζωή και Έργο

Γεννήθηκε στο Λίβερπουλ. Τα πρώιμα έργα του επηρεάστηκαν πολύ από τα έργα του Λάβκραφτ. Η πρώτη του συλλογή μάλιστα, The Inhabitant of the Lake and Less Welcome Tenants (1964), είναι ένας τόμος με ιστορίες πάνω στην μυθολογία Κθούλου. Με τη συλλογή Demons by Daylight (1973) όμως, ο Κάμπελ προσπαθεί να μοιάζει όσο το δυνατόν λιγότερο στον Λάβκραφτ, και δημιουργεί ιστορίες όπου αρχίζει να ωριμάζει και να δημιουργεί ένα πιο προσωπικό ύφος.
Ο Κάμπελ έχει γράψει πολλά μυθιστορήματα, μερικά από τα οποία κινούνται στον χώρο του υπερφυσικού και άλλα όχι. Έχει επίσης επιβλέψει αρκετές ανθολογίες.
Είναι παντρεμένος με την Jenny Chandler. Έχουν δύο παιδιά, και ζουν στο Merseyside.
Γεώργιος Μπάκος

Βιογραφία

Γεννήθηκε το 1892 στην Αθήνα. Πολέμησε στους Βαλκανικούς Πολέμους, στην Μικρασιατική εκστρατεία, καθώς και στον πόλεμο του 1940, ως διοικητής της 3ης Μεραρχίας. Μετά τη συνθηκολόγηση του 1941 έγινε υπουργός στην δοσιλογική κυβέρνηση του Γεωργίου Τσολάκογλου. Στη θέση αυτή παρέμεινε δυο χρόνια και φρόντισε για το μισθολόγιο των στρατιωτικών και για το κτίσιμο του νοσοκομείου ΝΙΜΤΣ (Νοσηλευτικό Ίδρυμα Μετοχικού Ταμείου Στρατού). Επίσης προσπάθησε να βοηθήσει οικονομικά ευέλπιδες που είχαν πολεμήσει στην Κρήτη και γυρνούσαν στην ηπειρωτική Ελλάδα σε πολύ κακή κατάσταση. 
Ο Μπάκος ήταν φανατικός γερμανόφιλος και πίστευε στην νίκη του Άξονα. Προσπάθησε, χωρίς επιτυχία, να δημιουργήσει την Κυανόλευκη μεραρχία στην οποία θα συμμετείχαν Έλληνες εθελοντές που θα πολεμούσαν στο ρωσικό μέτωπο μαζί με του Γερμανούς. Κατά τα Δεκεμβριανά συνελήφθη από δυνάμεις του ΕΛΑΣ και αφού κρατήθηκε όμηρος σε περιοχή της Πάρνηθας εκτελέστηκε, ύστερα από σύντομη δίκη, στις 6 Ιανουαρίου του 1945 στο χωριό Κρώρα.
Τσαζίμ Κοτσούλι

Πρώτα χρόνια

Ο Τσαζίμ, γιος του Μουχαμέτ Κοτσίου, γεννήθηκε ως Τσαζίμ Μουχαμέτι το 1887, στο χωριό Κοτσούλι, κοντά στον Αυλώνα (τότε μέρος της Οθωμανικής Αυτοκρατορίας). Ο Κοτσούλι παρακολούθησε την πρωτοβάθμια εκπαίδευση στον Αυλώνα και αργότερα μετακόμισε στα Ιωάννινα για να παρακολουθήσει τα μαθήματα της περίφημης Ζωσιμαίας Σχολής. Ολοκλήρωσε την τριτοβάθμια εκπαίδευση του στην Τουρκική Στρατιωτική Ακαδημία Καρά Χαρπ Οκουλού, από όπου αποφοίτησε με τον βαθμό του Teğmen (ανθυπολοχαγός). Διορίστηκε στο Οθωμανικό Ναυτικό με τον βαθμό του Üsteğmen (υποπλοίαρχος). 
Παραβίασε μια στρατιωτική διαταγή το 1909 κατά τη διάρκεια ναυμαχίας στην Πρέβεζα αρνούμενος να παραδοθεί στο Ιταλικό Ναυτικό. Μετά την έκδοση του εντάλματος σύλληψης από την Αυτοκρατορική Διοίκηση, ο Κοτσούλι κατέφυγε στην Αργεντινή, όπου έζησε μέχρι το 1912. 
Στη συνέχεια επέστρεψε στον Αυλώνα κατόπιν πρόσκλησης του Προέδρου Ισμαήλ Κεμάλ. Ο τελευταίος τον διόρισε Διευθυντή του Λιμένα του Αυλώνα, θέση που κατείχε μέχρι την ανάληψη του λιμανιού από τους Ιταλούς τον Οκτώβριο του 1914. Αποσύρθηκε στο Μπρατάι του Αυλώνα και χρημάτισε δήμαρχος του χωριού μέχρι το 1917. Αργότερα υπηρέτησε ως αντιπρόεδρος του Τεπελενίου μέχρι το 1919.

Πόλεμος του Αυλώνα και πολιτική

Ο Κοτσούλι εκπροσώπησε τον Αυλώνα στο Συνέδριο της Λούσνια, μία συντακτική συνέλευση που συστάθηκε τον Ιανουάριο του 1920 και ως εκ τούτου διορίστηκε βουλευτής. Έγινε επίσης νομάρχης του Αυλώνα στις 29 Μαΐου 1920. Ταυτόχρονα διορίστηκε αρχιστράτηγος της Επιτροπής Πολέμου του Αυλώνα. Ο Κοτσούλι ηγήθηκε του στρατού του ενάντια στις ιταλικές δυνάμεις στη μάχη του Αυλώνα, στο τέλος της οποίας, στις 3 Σεπτεμβρίου του 1920, εισέβαλε στην πόλη και ανέλαβε τα καθήκοντα του νομάρχη. 
Με τον σχηματισμό δημοκρατικής κυβέρνησης από το Συνέδριο της Λούσνια, οι πρώτες εκλογές για το εθνικό νομοθετικό σώμα πραγματοποιήθηκαν στις 5 Απριλίου 1921, με τον Κοτσούλι να παίρνει την έδρα του Αυλώνα. 
Ο Κοτσούλι ήταν Υπουργός Δημοσίων Έργων στην κυβέρνηση του Φαν Νόλι ακολουθώντας μια πολιτική αντιπολίτευσης στον βασιλιά Ζόγου. Ήταν ένας από τους ιδρυτές της Εθνικής Επαναστατικής Επιτροπής στη Βιέννη το 1925. 
Με την ιταλική εισβολή στην Αλβανία το 1939, ο Κοτσούλι επέστρεψε στην Αλβανία. Ο Κοτσούλι δολοφονήθηκε από τον Χαλίλ Αλία το 1943 με εντολή των Ιταλών.
Ο μετανάστης

Υπόθεση

Ο Θανασός είναι η ήρωας της ταινίας. Είναι ένας μετανάστης ο οποίος μετά την απουσία χρόνων στην Αμερική επιστρέφει στην ιδιαίτερη πατρίδα του την Σκιάθο. Όλα αυτά τα χρόνια της μετανάστευσής του συγέντρωνε χρήματα προκειμένου να παντρέψει τις αδελφές του. Όμως μία εξ αυτών, η Αφέντρα, όχι ιδιαίτερα όμορφη, προσδοκά να έχει την προίκα που της χρειάζεται για να κάνει τον πολυπόθητο γάμο της. Όμως προσδοκίες έχουν και οι συντοπίτες του οι οποίοι μόλις γυρίζει του δίνουν μία λίστα με επιθυμίες τους, νομίζοντας πως με τα χρήματα που απέκτησε θα τους τα ικανοποιήσει. Όμως εκείνος τους απογοητεύει λέγοντάς τους πως τα λεφτά αυτά προορίζονται για την αανύπαντρη αδελφή του. Η αδελφή του τελικά παντρεύεται και εκείνος, άρρωστος πεθαίνει την ημέρα του γάμου της.

Πληροφορίες

Πρόκειται για την πρώτη κινηματογραφική απόπειρα λογοτεχνικών έργων του Παπαδιαμάντη.όπως δηλώνεται στους τίτλους αρχής, είναι εμπνευσμένη από τα διηγήματα του Αλέξανδρου Παπαδιαμάντη «Ο Αμερικάνος» (1891) και «Η τύχη απ’ την Αμέρικα» (1901). Η ταινία μεταφέρεται από το 1870 στη δεκαετία του 1960 με σύγχρονα κουστούμια και σκηνικά.
Λεβόν Σαντ

Βιογραφία

Γεννήθηκε το 1869 στην Κωνσταντινούπολη ως Λεβόν Ναχασμπετιάν (αρμενικά: Լեւոն Նահաշպետյան) και αργότερα άλλαξε το επίθετό του σε Σεγμποσιάν (αρμ: Սեղբոսյան). Σε ηλικία έξι ετών έμεινε ορφανός με αποτέλεσμα να ανατραφεί από μια θεία του. Έμαθε τα πρώτα γράμματα σε αρμενικό σχολείο που έδρευε στη συνοικία Σκούταρι, στην ασιατική πλευρά της Κωνσταντινούπολης και κατόπιν συνέχισε στο Ετσμιαντζίν της σημερινής Αρμενίας. Κατά τη φοίτησή του στο Ετσμιαντζίν, επηρεάστηκε σημαντικά από την ανατολική διάλεκτο της αρμενικής. Αργότερα μετέβη στη Γερμανία για σπουδές, φοιτώντας από το 1893 μέχρι το 1899 στα πανεπιστήμια της Λειψίας, του Μονάχου και της Ιένας.
Έπειτα εργάστηκε από το 1906 μέχρι το 1911 ως δάσκαλος σε αρμενικά σχολεία της ευρύτερης περιοχής του Καυκάσου, όπου ήρθε σε επαφή με αρκετούς ακόμη Αρμένιους συγγραφείς, ενώ στη συνέχεια δίδαξε στην Κωνσταντινούπολη (1911-1913). Όταν άρχισαν οι πρώτες διώξεις κατά των Αρμενίων της Οθωμανικής Αυτοκρατορίας στα πλαίσια της γενοκτονίας, ο ίδιος βρισκόταν στο εξωτερικό. Τα επόμενα χρόνια, ο Σαντ κινήθηκε μεταξύ Καυκάσου και Δυτικής Ευρώπης, ενώ ενεπλάκη ενεργά στα πολιτικά πράγματα της Πρώτης Αρμενικής Δημοκρατίας. Την άνοιξη του 1920 ηγήθηκε διπλωματικής αποστολής του αρμενικού κράτους που μετέβη στη Μόσχα προκειμένου να διαπραγματευθεί συνθήκη ειρήνης με τους μπολσεβίκους.
Μετά την απορρόφηση της Αρμενίας από τη Σοβιετική Ένωση εγκαταστάθηκε οριστικά στο εξωτερικό ζώντας στη Γαλλία, την Αίγυπτο και τέλος στον Λίβανο, όπου είχε σημαντική συμβολή στην ίδρυση του αρμενικού κολλεγίου Τσεμαράν. Απεβίωσε το 1951 στη Βηρυττό.

Λογοτεχνικό έργο

Ο Σαντ αναγνωρίζεται ως ο σημαντικότερος θεατρικός συγγραφέας της αρμενικής λογοτεχνίας. Πραγματοποίησε τα πρώτα του λογοτεχνικά βήματα στις αρχές της δεκαετίας του 1890. Έργα αυτής της περιόδου είναι το πεζό Αποχαιρετιστήριο απόγευμα (1891), οι νουβέλες Το ορεσίβιο κορίτσι (1893), Βερζχίν (1898) και η ποιητική συλλογή Τραγούδια (1894), μέσα από τα οποία ο συγγραφέας εκθέτει τις κοινωνικοπολιτικές απόψεις. Ωστόσο, ο Σαντ είναι γνωστός κυρίως για τα θεατρικά του έργα, όπως ο Εγωιστής (1903), ο Αυτοκράτορας, οι Αρχαίοι θεοί (1908) κ.ά.
3254 Μπας

Φυσικά χαρακτηριστικά

Ο φασματικός τύπος του Μπας είναι T. Ο Μπας περιστρέφεται γύρω από τον εαυτό του μία φορά κάθε 5 ως 8 ώρες.
Ίβαν φον Μύλερ

Βιογραφία

Γεννήθηκε στις 20 Μαΐου 1830 στο Βούνζίντελ. Οι γονείς του ήταν ο κατασκευαστής πιάνων και εκκλησιαστικών οργάνων Γιόχαν Κρίστοφ Μύλερ (1792-1863) και η Αουγκούστε Φριντερίκε, το γένος Γλας (1803-1870). Πήγε τα πρώτα χρόνια στο λατινικό σχολείο του Βούνζίντελ, και συνέχισε τα μαθήματα στο γυμνάσιο «Ζαν Πολ» του Χοφ. Γράφτηκε στο φοιτητικό μητρώο του Πανεπιστημίου του Έλανγκεν το 1848 και άρχισε να σπουδάζει μαθηματικά και κλασσική φιλολογία. Συγκέντρωσε το ενδιαφέρον του στη φιλολογία υπό την προτροπή των καθηγητών του Λούντβιχ Ντέντερλαϊν και Καρλ Φρίντριχ Νέγκελσμπαχ. Αποφοίτησε το Νοέμβριο του 1853 και διορίστηκε ως καθηγητής γυμνασίου στο Άνσμπαχ. Παντρεύτηκε το 1860 τη γυναίκα του Λουίζε, το γένος Χόφμανν (1840-1923) με την οποία απόκτησαν ένα γιο. Αργότερα μετοίκησε στο Τσβαϊμπρύκεν και στο Έρλανγκεν, όπου διορίστηκε καθηγητής πανεπιστημίου διαδεχόμενος τον καθηγητή Ντέντερλαϊν. Διέπρεψε ως καθηγητής πανεπιστημίου και τιμήθηκε με πολλές και σημαντικές διακρίσεις. Το 1889 τιμήθηκε με τον τίτλο ευγενείας «φον» Μύλερ. Απεβίωσε στις 20 Ιουλίου 1917 στο Μόναχο.
Συμμετοχή της Ολλανδίας στη Eurovision

Χρονιές μη συμμετοχής

Το 1985 και το 1991 δεν συμμετείχε, διότι η ημερομηνία διεξαγωγής του διαγωνισμού και τις 2 χρονιές (4 Μαΐου), συνέπεσε με την επέτειο μνήμης που έχει καθιερώσει η Ολλανδία και που τιμά τους νεκρούς της στον Β' παγκόσμιο πόλεμο. Το 1995 και το 2002 είχε αποκλειστεί σύμφωνα με τους τότε κανονισμούς της EBU, λόγω κακών βαθμολογικών θέσεων τις αμέσως προηγούμενες χρονιές. Η Ολλανδία συμμετείχε το 2000. Όμως, στις 22:00 (Ώρα Κεντρικής Ευρώπης +2) το Σάββατο 13 Μαΐου, η εκπομπή ακυρώθηκε λόγω του δυστυχήματος των πυροτεχνημάτων στο Ενσέντε που συνέβη λίγες ώρες πριν. Οι βαθμοί που δώθηκαν απο την Ολλανδία, επιλέχθηκαν από την ψηφοφορία της κριτικής επιτροπής, αφού δεν υπήρχε τηλεψηφοφορία λόγω της αποκοπής του προγράμματος.
Σωτήριος Κροκιδάς

Βιογραφία

Γεννήθηκε στη Σικυώνα Κορινθίας το 1852 και σπούδασε νομική στο Πανεπιστήμιο Αθηνών, του οποίου έγινε και διδάκτωρ. Την περίοδο 1881 - 1897 υπήρξε υφηγητής εμπορικού δικαίου στη Νομική Σχολή Αθηνών. Το 1883 εξελέγη δήμαρχος Σικυώνας ενώ από το 1892 εκλεγόταν βουλευτής Κορινθίας. Το 1917 τοποθετήθηκε γενικός διοικητής της Κρήτης, θέση στην οποία παρέμεινε μέχρι το 1920.
Απεβίωσε από καρκίνο του πνεύμονα  στο Περιγιάλι Κορινθίας στις 27 Ιουλίου 1924.

Πρωθυπουργία

Ο Κροκιδάς ανέλαβε την πρωθυπουργία της χώρας στις 17 Σεπτεμβρίου 1922 αναλαμβάνοντας παράλληλα και το χαρτοφυλάκιο του υπουργείου εσωτερικών. Αρχικά η επαναστατική επιτροπή είχε διορίσει πρωθυπουργό τον Αλέξανδρο Ζαΐμη, ο οποίος όμως απουσίαζε στο εξωτερικό γι' αυτό και επελέγη ο Κροκιδάς, ο οποίος όμως επίσης ήταν εκτός Αθηνών. Γι' αυτό προτάθηκε ως προσωρινός πρωθυπουργός ο Αναστάσιος Χαραλάμπης που παρέμεινε για μια μέρα (Κυβέρνηση Αναστασίου Χαραλάμπη) μέχρι να επιστρέψει και να ορκιστεί ο Κροκιδάς. Στην Κυβέρνηση Κροκιδά, ουσιαστικά δεν κυβέρνησε αυτός αλλά η επαναστατική επιτροπή που είχε επικρατήσει μετά το Κίνημα της 11ης Σεπτεμβρίου 1922. Κατά τη διάρκεια της πρωθυπουργίας του πραγματοποιήθηκε το μεγαλύτερο μέρος της δίκης των έξι. Παραιτήθηκε στις 14 Νοεμβρίου 1922 γιατί διαφώνησε με την επικείμενη εκτέλεση των έξι.
Άι Γρηγόρης Κράνης

Η ιστορία των ανασκαφών

Σε συνέχεια των ανασκαφών που διενεργήθηκαν από την Αρχαιολογική Εταιρεία στην επαρχία Κραναίας δαπάναις του Ολλανδού φιλάρχαιου Adriaan Goekoop (1859-1914) από το 1908 μέχρι το θάνατό του, η χήρα του, Johanna S. Goekoop de Jongh, αποφάσισε το 1930 να χρηματοδοτήσει περαιτέρω έρευνες στην περιοχή, οι οποίες ανατέθηκαν στον Έφορο Σπυρίδωνα Μαρινάτο. Λόγω της προτέρας δραστηριότητας της Εταιρείας στην περιοχή, θεωρήθηκε αρμόζον να δημοσιευθούν τα αποτελέσματα των ανασκαφών στην Αρχαιολογική Εφημερίδα. Η μικρή δοκιμαστική ανασκαφή στη θέση Αϊ-Γρηγόρης έλαβε χώρα το 1930 επί ενός σύγχρονου μονοπατιού και στην όμορη με αυτό περιοχή και έφερε στο φως πέντε τάφους.

Τάφοι και κτερίσματα

Οι πέντε τάφοι σχηματίζονταν έκαστος από τρεις κεραμίδες, δύο στις μακρές πλευρές, οι οποίες συνενώνονταν δημιουργώντας αετοειδή άνω απόληξη, και μία τρίτη τεμαχισμένη σε δύο τμήματα για την κάλυψη των ανοιγμάτων στις στενές πλευρές (εικ. 2). Ένας τάφος περιείχε παιδική ταφή. Η κεραμική που βρέθηκε χρονολογείται στον όψιμο 5ο π.Χ. αιώνα. Στον παιδικό τάφο (αρ. 2) βρέθηκαν αγγεία διαφόρων ειδών από εύθρυπτο πηλό και χωρίς γάνωμα, αλλά και πήλινες χελιδόνες. Στον τάφο 5 βρέθηκε (ερυθρόμορφη ;) πελίκη κοσμημένη με δύο μορφές που φορούν ιμάτιο, η επιφάνεια της οποίας πέραν της παράστασης, επίσης, δεν έφερε γάνωμα. Όπως δείχνουν λείψανα αρχαίων τοίχων, οι τάφοι πιθανώς ήταν οργανωμένοι σε οικογενειακούς περίβολους.
Σνούκερ

Το Σνούκερ (αγγλικα: Snooker) είναι ατομικό άθλημα το οποίο ανήκει στην κατηγορία του μπιλιάρδου. Παίζεται σε ορθογώνιο τραπέζι διαστάσεων 356.9cm x 177.8cm (με απόκλιση 13mm), καλυμμένο με πράσινη τσόχα. Οι παίκτες χρησιμοποιούν στέκα και όταν στεκάρουν πρέπει υποχρεωτικά να ακουμπούν τουλάχιστον το ένα τους πόδι στο πάτωμα. Στις περισσότερες διοργανώσεις είναι υποχρεωτικό για τους παίκτες να φορούν παπιγιόν. Γενικώς οι παίκτες διακρίνονται τόσο για τη φυσική κατάσταση τους όσο και για το ήθος τους. Μερικοί αξιοσημείωτοι παίκτες Σνούκερ είναι οι: Ronnie O'Sullivan, Steve Davis, Alex Higgins, Nigel Bond και Yu Delu.

Παγκόσμιο Πρωτάθλημα Σνούκερ

Η σπουδαιότερη διοργάνωση είναι το Παγκόσμιο Πρωτάθλημα Σνούκερ. Το πρώτο Παγκόσμιο Πρωτάθλημα διεξήχθη το 1927, ενώ από το 1977 διεξάγεται στο θέατρο Crucible του Sheffield. Οι νικητές κερδίζουν αυτομάτως αιώνια δόξα και το όνομα τους χαράσσεται στο βαρύτιμο τρόπαιο. Τους περισσότερους τίτλους Παγκοσμίου Πρωταθλητή θεωρείται ότι κατέχει ο Stephen Hendry με 7, ενώ ακολουθεί ο Joe Davis με 15 και οι Fred Davis και John Pulman με 8.